Britse LP se moord as ‘terreuraanval’ ondersoek(Foto: DANIEL SORABJI/AFP) Die noodlottige mesaanval op die Britse LP David Amess (69) was ŉ terreurvoorval, het die polisie Saterdag gesê. Amess, ŉ lid van die Konserwatiewe Party, het met kiesers vergader in ŉ kerk in die dorpie Leigh-on-Sea, oos van Londen, toe hy aangeval is. ŉ 25-jarige verdagte is in hegtenis geneem en die polisie ondersoek “ŉ moontlike motivering wat met Islamitiese ekstremisme verband hou”. Volgens die polisie is die ondersoek nog in ŉ “baie vroeë stadium”. Die Britse media berig intussen die verdagte is ŉ Britse burger wat van Somalië afkomstig is. The Sun berig die aanvaller het Amess verskeie kere met ŉ mes gesteek in die teenwoordigheid van twee vrouepersoneellede, waarna hy gesit en wag het dat die polisie opdaag. Boris Johnson, premier van Brittanje, het Saterdag die toneel besoek om hulde te bring en het blommekranse buite die kerk neergelê. Britse politici het met ongeloof op die jongste voorval reageer. Jo Cox is in 2016 dood nadat sy in haar kiesafdeling geskiet en met ŉ mes gesteek is in aanloop tot die Brexit-referendum. Priti Patel, Britse minister van binnelandse sake, het die polisie opdrag gegee om al 650 LP’s se veiligheidsmaatreëls te hersien.